

**ประชาสัมพันธ์การดำเนินคดีกลุ่มบุคคล**

**ที่โฆษณาขายยาทำแท้ง (Cytolog และ MTPill) ในเว็บไซต์**

สืบเนื่องจากกรมสอบสวนคดีพิเศษรับผิดชอบดำเนินการ กรณีโฆษณาขายยาทำแท้งผ่านเว็บไซต์ http://โรงพยาบาลคลองตัน.com โดยผู้รับมอบอำนาจจากโรงพยาบาลคลองตัน
เป็นผู้ร้องทุกข์ และคณะพนักงานสอบสวนคดีพิเศษได้ดำเนินการสืบสวน สอบสวน จนมีการจับกุมผู้ต้องหาและศาลอาญาได้มีคำพิพากษาในคดีดำที่ อ.๑๐๓๕/๒๕๕๗ และคดีแดงที่ อ.๑๐๗๘/๒๕๕๗ ลงวันที่ ๒๔ เมษายน ๒๕๕๗ ซึ่งผู้ต้องหาทั้งสองให้การรับสารภาพตลอดข้อกล่าวหาและศาลมีคำพิพากษาว่า จำเลยทั้งสองมีความผิดจริง เมื่อวันที่ ๒๔ เมษายน ๒๕๕๗

ต่อมา พันตำรวจเอก ไพสิฐ วงศ์เมือง อธิบดีกรมสอบสวนคดีพิเศษ ได้มอบหมายให้นายนิธิต ภูริคุปต์ ผู้บัญชาการ สำนักคดีเทคโนโลยีและสารสนเทศและคณะพนักงานสอบสวนคดีพิเศษ ทำการสอบสวนและขยายผลถึงตัวการสำคัญ จึงสืบสวนจากข้อมูลเว็บไซต์ที่ประกาศขายยาทำแท้ง ๑๐ เว็บไซต์ พบว่า ข้อมูลผู้จดทะเบียนทั้งหมดมีความเกี่ยวข้องกัน และมีความเชื่อมโยงกับเว็บไซต์อื่นๆ ที่มีการโฆษณาในลักษณะเดียวกันอีกจำนวน ๑๗ เว็บไซต์ มีการสั่งซื้อยาทำแท้งประมาณ ๒-๓ พันรายต่อเดือน ซึ่งตัวยา MTPill เป็นยาที่มีข้อบ่งใช้ทำให้การตั้งครรภ์สิ้นสุดลง และยังไม่เคยได้รับอนุญาตให้ขึ้นทะเบียนตำรับยา จากการสืบสวนข้อมูลทางการเงินพบว่า บัญชี
ที่เกี่ยวข้องในการทำความผิดมีการถอนเงินสดออกทางตู้ ATM ครั้งละ ๑,๕๐๐,๐๐๐ บาท เฉลี่ยเดือนละ ๑๐-๑๕ ล้านบาท

คณะพนักงานสอบสวนคดีพิเศษจึงได้นำหมายค้นศาลจังหวัดนครปฐม เข้าตรวจค้นสถานที่ใช้งาน Internet ตาม IP Address ในระบบคอมพิวเตอร์ จำนวน ๘ แห่ง ดังนี้

๑. คลีนิคผู้ต้องสงสัย

๒. บ้านตัวการ ซึ่งเป็นของหมอผู้ใหญ่

๓. บ้านผู้ต้องหาตามหมายจับศาลจังหวัดนครปฐม

๔. สถานประกอบการลิสซิ่งของเครือข่ายผู้กระทำความผิด

๕. สถานที่ทำการส่งยาทำแท้ง

๖. บ้านผู้ต้องหาตามหมายจับ ที่ทำหน้าที่กดเงินที่ได้จากการขายยาทำแท้ง

๗. อาคารพาณิชย์ของเครือข่าย จำนวน ๒ แห่ง

จากการตรวจค้นพบเอกสารหลักฐานซึ่งจะสามารถดำเนินคดีกับตัวการได้ และสามารถจับกุมผู้ต้องหาตามหมายจับได้ ๓ ราย โดยมีการดำเนินคดีตามข้อหาร่วมกันการนำข้อมูลเข้าสู่ระบบคอมพิวเตอร์ซึ่งข้อมูลคอมพิวเตอร์ปลอมไม่ว่าทั้งหมดหรือบางส่วน และเผยแพร่
ซึ่งข้อมูลคอมพิวเตอร์โดยรู้อยู่แล้วว่าเป็นข้อมูลอันเป็นเท็จ โดยประการที่น่าจะเกิดความเสียหายแก่ผู้อื่นหรือประชาชน ประกอบกับการโฆษณาและจำหน่ายยาแผนปัจจุบัน และยาที่มิได้ขึ้นทะเบียนตำรับยาโดยไม่ได้รับอนุญาต อันเป็นการกระทำความผิดตามพระราชบัญญัติว่าด้วย
การกระทำความผิด เกี่ยวกับคอมพิวเตอร์ พ.ศ. ๒๕๕๐ มาตรา ๑๔ (๑) ประกอบกับพระราชบัญญัติยา พ.ศ.๒๕๑๐ มาตรา ๑๐ ๗๒ (๔) ๘๘ (๖) และ (๘)

กรมสอบสวนคดีพิเศษจึงขอแจ้งประชาสัมพันธ์มายังประชาชนและผู้ปกครอง
ให้เฝ้าระวัง เตือนบุตรหลานที่มีการสั่งซื้อยาทำแท้งทางเว็บไซต์โดยผิดกฎหมาย นอกจากตัวยา Cytolog และ MTPill จะมีผลข้างเคียงต่อสุขภาพแล้ว ผู้ซื้ออาจถูกดำเนินคดีตามกฎหมายเช่นกัน ทั้งนี้ หากสามารถจับกุมตัวการสำคัญซึ่งเป็นผู้ร่วมกระทำความผิด เช่น หมอผู้ใหญ่ในจังหวัดนครปฐม จะประชาสัมพันธ์ให้ทราบต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

****